ZZ Top esines  Müngersdorferi staadionil, Kölnis. Guns N'Roses aga Hamptonis, Virginias. Buffalos toimus NHL-i draft, kus esimesena valiti tulevane legend Eric Lindros. Chris Eubank ja Michael Watson kohtusid poksiringis selgitamaks välja keskkaalu maailmameister. Tiitlit kaitses edukalt Eubank. Paavst Johannes Paulus II tegi pastoriaalse visiidi Itaalia väikelinna Mantovasse. Soomlanna Minna Kuukka võitis Miss Gloobuse tiitli. Berliinis toimus Saksamaa naiste jalgpalli karikafinaal. Grün-Weiß Brauweiler alistas TSV Siegeni 1-0.  Meeste jalgpallis toimus aga U20 MM-i veerandfinaal Brasiilia ja Korea vahel. Brassid võitsid 5-1. Algas 59. Le Mansi 24 tunni sõit, mille lõpuks võitis meeskond nimega Mazdaspeed koosseisus Volker Weidler, Johnny Herbert, Bertrand Gachot ja Stefan Johansson. Võistluse kiirema ringi tegi Michael Schumacher, kaks kuud enne oma F1 debüüti. Reykjavikiks lõppes neljateistkümnes Skandinaavia Geneetika Assotsiatsiooni kohtumine. Rahvusvahelisel Teratoloogia Seltsil aga algas nende kolmekümne esimene iga-aastane  miiting. Harfordis, Marylandi osariigis USA-s kogunesid 1000 nudisti, et pidada maha kergejõustikuvõistlus. Virumaal algasid kolm päeva kestnud Lüganuse kihelkonnapäevad, kus 15 küla tähistasid oma esmamainimise 750 aastapäeva. Täpselt aasta hiljem toimus Eestis rahareformi käigus rahavahetus. Sloveenia oli iseseisvumise äärel ja 25. juunil see ka juhtus. Meryl Streep tähistas oma 42. sünnipäeva.    Mina olin veidi üle 3 aasta ja 2 nädala vana ning nautisin pea igapäevaselt tänanurgal käinud kaljaauto  saadusi, kui kuskil sündis üks tütarlaps, kes just sel päeval tegi oma esimesed hingetõmbed ning väga sobivalt pandi talle nimeks Oona. Justkui ettenähes tema erinevust ja omalaadset kulgemist edasisel eluteel. Selle näol pean ennekõike silmas seda, mida ta minule tähendab.